  Виталий Пронин Салкым куазь, зоръёс шоры учкытэк, «Шундыкарын» улон пӧзе. 11 отрядысь 132 пинал но 10 вожатой гижысь-пиньысь дасясько 15-тӥ августлы - лагерь сменалэн берпуметӥ нуналэзлы.Шумпотымон: туэ «Шундыкар» паськытаз. Ужзэ мытӥз 2 выль отряд - «Эктон» но «Крезьгуро инструментъёсын шудон».- Туэ сменамы сӥземын сюреслы, - вера удмурт егитъёслэн «Шунды» огазеяськонзылэн кивалтӥсез Ольга Тронина. - Малы ке шуоно та лагерьын шутэтско шаерысьтымы, кунысьтымы пӧртэм сэрегъёсысь усточи удмурт пиналъёс. Сюресъёс вутто соосты «Шундыкаре». Со сяна, вань удмурт егитъёслэн бадӟым улонэ сюрессы кутске татысен. Ӵапак «Шундыкарын» соос валаны шӧтало, кыӵе удысэн асьсэды герӟано.Пиналъёслэн одӥг нуналзы но шыпыт уг ортчы. Одӥгез нунал маскаръяськонлы сӥземын ке вал, мукетыз лагерьысь устозэ пиналэз  быръёнъёслы. Кемалась ӧвӧл Сочиын выллем Олимпиадаын кужымзэс мертазы. Журналистикая отряд.Кияса ёросысь Вуж Салья гуртысь Алексей Степанов «Шундыкаре» туэ нырысьсэ шедем. Татчы сюрон понна солы 3 мукет лагерь пыр потоно луэм.- Мон «Тулкымын» шутэтскылӥ. «Журналистика» отрядын визьме будэтылӥ. Ас поннам весь малпалляй: «Шундыкарысь» «Журналистика» отрядэ шедён понна быгатонлыке волямын ӧвӧл на. Та сярысь верай «Тулкымысь» вожатойёслы. Тӥни соос ик мынэсьтым кемалась льӧль малпанме быдэстӥзы - «Шундыкаре» ӧтизы. Татын мургес тодон-валан сёто ни: «Тулкымын» газет гинэ дасяллямы ке, таяз радэ телеужен но, бордгазетэн но, гожъяськонэн но выриськомы, - пальыша пияш.Азьлань улонзэ Алёша герӟаны малпа Удмурт кун университетысь удмурт филологияя факультетэн. Гожъяськон перозэ волятэ Кияса ёрос газетлэн бамъёсаз. Отрядзылэн кивалтӥсез, иворчи Вероника Ваулина юнэсь куронъёс, пе, пуктэ. Я блиц-опрос, я кӧшкемыт фильм малпаны косэ. Ваньзэ тае плёнка вылэ гожтозы но «Огыр-бугыр» передачаын возьматозы.Алексей вожъяське шуд пуйылы - Ренат Гафуровлы. Таиз «Шундыкарын» 7-тӥ ползэ, пе,  шутэтске ини. Соин но Кизнер ёросысь вуэм пияш котыр ласянь синмаськымон будэ:  гитараен, балалайкаен, арганэн, баянэн, синтезаторен резь шудэ, удмурт эктонъёсты тапыр тапыртэ. Мынам атаелэн но, анаелэн но крезьгурез шӧдонзы вань, шуэ со. Мон но, пе, сыӵе ик вордскиськем. «Шундыкаре» мынод на-а юанэлы Ренат соку ик вазиз: мыно, угось татын ваньзы удмурт сямен верасько!Ольга Корепанова   Теги: Шунды Шундыкар  